《元日早朝呈翰林诸公》
明代·刘炳

禁城晓箭漏犹频，仙掌微茫曙色分。虎卫鸣鞭瞻紫极，鸾舆迎驾拥红云。

宫帘日转旌旗合，天仗风飘剑佩闻。班次螭头簪笔近，绯袍因惹御炉熏。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。